PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/FH/3/1/089                                              	Bratislava: 23.10. 2008

	Protimonopolný úrad Slovenskej republiky, odbor koncentrácií v správnom konaní číslo 0068/OK/2008 začatom z vlastného podnetu vo veci uloženia pokuty za porušenie § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľovi eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940

                                                   rozhodol

na základe § 38 ods. 1 zákona č.  136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že podnikateľovi eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940 ukladá pokutu za porušenie povinnosti podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov oznámiť koncentráciu spočívajúcu v získaní priamej kontroly podnikateľa eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940, nad podnikom podnikateľa EURO MEDIA SK, a. s. so sídlom Kvačalova 5, 010 04 Žilina, IČO: 36 427 869, na základe Vyhlásenia o zámere zo dňa 06. 08. 2007 vo výške 10 000,- Sk slovom desaťtisíc korún slovenských, ktorú je podnikateľ eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940 povinný zaplatiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 7000060793/8180 KS 1118, VS 08431089 vedený v Štátnej pokladnici.

Odôvodnenie:

Dňa 19. mája 2008 Protimonopolný úrad Slovenskej republiky, odbor koncentrácií (ďalej len „úrad“) vydal rozhodnutie č. 2008/FH/3/1/040, ktorým súhlasil s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá spočíva v získaní priamej kontroly podnikateľa eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940, nad podnikom podnikateľa EURO MEDIA SK, a.s. so sídlom Kvačalova 5, 010 04 Žilina, IČO: 36 427 869 (ďalej len „EUROMEDIA“), na základe Vyhlásenia o zámere zo dňa 06. 08. 2007, ktoré uzavreli eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940 a B2 consult s.r.o. so sídlom Novoveská 1262/95, 709 00 Ostrava – Mariánske Hory, Česká republika, IČO: 258 68 969 (ďalej len „Rozhodnutie“). Rozhodnutie nadobudlo právoplatnosť dňa 23.05.2008.

Podľa § 32 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „Správny poriadok“) podkladom pre rozhodnutie sú aj skutočnosti známe správnemu orgánu z jeho úradnej činnosti. 

Rozhodnutím bolo preukázané, že spoločnosť eD system a.s., Novoveská 1262/95, 709 00 Ostrava – Mariánské Hory, Česká republika, IČO: 258 37 940 (ďalej len „eD system“) je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Zároveň bolo Rozhodnutím preukázané, že k  získaniu kontroly podnikateľa eD system nad podnikom podnikateľa EURO MEDIA došlo na základe Vyhlásenia o zámere zo dňa 06. 08. 2007, ktoré uzavreli eD system a B2 consult s.r.o. so sídlom Novoveská 1262/95, 709 00 Ostrava – Mariánske Hory, Česká republika, IČO: 258 68 969 (ďalej len „Vyhlásenie“), a  to vzhľadom na skutočnosť, že Vyhlásenie umožňuje podnikateľovi eD system vykonávať rozhodujúci vplyv na činnosť podnikateľa EURO MEDIA. Úrad teda preukázal, že v predmetnom prípade došlo ku koncentrácii podľa § 9 ods. 1 písm. b) zákona v spojení s § 9 ods. 4 písm. b) zákona (ďalej len „Koncentrácia“).
Ďalej bolo rozhodnutím preukázané, že Koncentrácia podliehala kontrole úradu podľa § 10 ods. 1 písm. a) zákona.

Podľa § 10 ods. 9 zákona koncentrácia, ktorá podlieha kontrole úradu musí byť oznámená úradu do 30 pracovných dní odo dňa uzavretia zmluvy, odo dňa oznámenia prijatia návrhu v obchodnej verejnej súťaži, odo dňa doručenia rozhodnutia štátneho orgánu podnikateľovi alebo odo dňa, v ktorom nastala iná skutočnosť, na základe ktorej došlo k vzniku koncentrácie. Lehota začne plynúť odo dňa, keď nastala prvá z týchto skutočností.

Úrad dospel k záveru, že relevantným dňom, ktorý je rozhodujúci pre začatie plynutia lehoty na oznámenie Koncentrácie, je deň, kedy bolo uzavreté Vyhlásenie, teda 06. 08. 2007.

Podľa § 10 ods. 11 zákona oznámenie koncentrácie podáva podnikateľ, ktorý získava kontrolu nad podnikom iného podnikateľa. Oznamovateľom predmetnej koncentrácie je teda podnikateľ eD system.

Tridsaťdňová lehota na oznámenie koncentrácie márne uplynula dňa 18.09.2007. 

Podnikateľ eD system dňa 22. 10. 2007 listom zaevidovaným pod číslom 3896/2007  Koncentráciu oznámil úradu.

Vzhľadom na vyššie uvedené úrad zistil, že podnikateľ eD system  nedodržal zákonom stanovenú lehotu na oznámenie koncentrácie a porušil ustanovenie § 10 ods. 9 zákona.

Podľa § 38 ods. 1 zákona úrad za porušenie ustanovenia § 10 ods. 9 zákona uloží pokutu podnikateľovi do 10 % z obratu podľa § 10 ods. 3 zákona za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.	

Neoznámenie koncentrácie je trvajúcim správnym deliktom, spočívajúcim vo vyvolaní protiprávneho stavu neoznámením koncentrácie podliehajúcej kontrole úradu v zákonom stanovenej lehote a jeho udržiavaní až do času, kým predmetná koncentrácia nie je úradu oznámená.

Listom úradu č. 3146/PMÚ SR/2008 zo dňa 29.07.2008 úrad podnikateľovi eD system oznámil, že dňom doručenia tohto listu podľa § 25 ods. 1 zákona v nadväznosti na § 18 ods. 2 Správneho poriadku začne  správne konanie vo veci uloženia pokuty podľa § 38 ods. 1 zákona za porušenie § 10 ods. 9 zákona. Účastníkom tohto správneho konania je podnikateľ eD system. Predmetný list bol podnikateľovi eD system doručený dňa 04.08.2008 a týmto dňom začalo predmetné správne konanie pod č. 0068/OK/2008. 

Listom č. 3146/PMÚ SR/2008 zo dňa 29.07.2008 úrad zároveň vyzval podnikateľa eD system, aby sa k predmetu konania vyjadril, svoje tvrdenia odôvodnil a na podporu svojich tvrdení podľa § 34 ods. 3 Správneho poriadku navrhol dôkazy, ktoré sú mu známe, v lehote 10 pracovných dní odo dňa doručenia tohto listu.

Podľa § 38 ods. 1 zákona úrad za porušenie ustanovenia § 10 ods. 9 zákona uloží pokutu podnikateľovi do 10 % z obratu podľa § 10 ods. 3 zákona za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.	

Podľa § 10 ods. 3 zákona obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.

Podľa § 38 ods. 4 zákona predchádzajúcim uzavretým účtovným obdobím podľa § 38 ods. 1 zákona je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.

Na základe žiadosti úradu listom doručeným dňa 19.08.2008, zaevidovaným pod 3482/PMÚ SR/2008 podnikateľ eD system uviedol, že podnikateľ eD system má stanovený finančný rok od apríla bežného roka do marca nasledujúceho roka a za posledné ukončené účtovné obdobie dosiahol podnikateľ eD system obrat 535 000,-Kč. Zároveň uviedol, že vzhľadom na skutočnosť, že podľa predpisov v Českej republike má eD system 6 mesiacov na auditovanie finančných výkazov, predkladaný výkaz ziskov a strát výrok audítora neobsahuje. 
Týmto listom zároveň predložil plnomocenstvo, ktorým podnikateľ eD system splnomocňuje Mgr. Dušana Nitschneidera, advokáta so sídlom Einsteinova 21, 851 01 Bratislava, ktorý koná v mene a na účet advokátskej kancelárie NITSCHNEIDER & NOVÁK, s.r.o..
Dňa 19.09.2008 bol doručený úradu list zaevidovaný pod č. 3949/2008, v ktorom predložili Správu nezávislého audítora, ktorá overuje účtovnú závierku spoločnosti eD system za uzavreté účtovné obdobie predchádzajúce roku, v ktorom je vydané toto rozhodnutie. 
Podľa § 4 ods. 3 Vyhlášky Protimonopolného úradu Slovenskej republiky z 21. apríla 2004, ktorou sa ustanovujú podrobnosti o výpočte obratu sa obrat podnikateľa vyčíslený v cudzej mene sa prepočíta na slovenské koruny kurzom vyhláseným Národnou bankou Slovenska platným v posledný deň príslušného účtovného obdobia. Po prepočítaní za základe kurzového lístku Národnej banky Slovenskej republiky platného dňa 31.03.2008 dosiahol podnikateľ eD system obrat 691 220,-Sk.

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona. Úrad pri posudzovaní závažnosti porušovania ustanovení tohto zákona berie do úvahy jeho povahu, skutočný dopad na trh, a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné faktory, najmä opakované porušovanie tohto zákona tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania ustanovení tohto zákona, získanie majetkového prospechu v dôsledku porušenia ustanovenia tohto zákona alebo neplnenie dohody obmedzujúcej súťaž v praxi.

Úrad v posudzovanom prípade prihliadol pri ukladaní pokuty podnikateľovi eD system za porušenie ustanovenia § 10 ods. 9 zákona na nasledovné skutočnosti: 

- celková dĺžka trvania porušenia § 10 ods. 9 zákona predstavovala obdobie od 06.08.2007, kedy bolo uzavreté Vyhlásenie do 22. 10. 2007, kedy podnikateľ eD system koncentráciu oznámil úradu;
- skutočný dopad na trh nepredstavoval obmedzenie hospodárskej súťaže vzhľadom na to, že dňa 19. mája 2008 vydal úrad Rozhodnutie, ktorým súhlasil s predmetnou koncentráciou.; 
- jedná sa o prvé porušenie zákona podnikateľom eD system;
- podnikateľ eD system v priebehu správneho konania vo veci koncentrácie ako aj v priebehu predmetného správneho konania neodmietol spolupracovať s úradom.
Zároveň úrad zobral do úvahy tieto skutočnosti tak, aby uložená pokuta plnila represívnu funkciu za porušenie zákona a tiež funkciu individuálnej a generálnej  prevencie.

Dňa 19.08.2008 bol úradu od podnikateľa eD system doručený list zaevidovaný pod č. 3472/2008 – Vyjadrenie k predmetu konania vo veci uloženia pokuty (ďalej len „Vyjadrenie“). Vo Vyjadrení podnikateľ eD system uvádza:
Pokiaľ sa jedná o vyjadrenie k samotnému predmetu správneho konania eD system si je vedomý skutočnosti, že oznámenie o koncentrácii podal po uplynutí lehoty, zároveň však chce dodať, že svoje oznamovaciu povinnosť vyplývajúcu z predmetného ustanovenia zákona si splnil dodatočne (s približne mesačným oneskorením). Na svoju obranu chce ďalej eD system dodať, že Protimonopolný úrad Slovenskej republiky rozhodnutím č. 2008/FH/3/1/040 rozhodol, že s predmetnou koncentráciou súhlasí, a to bez stanovenia podmienok. Protimonopolný úrad Slovenskej republiky v odôvodnení predmetného rozhodnutia konštatoval, že posudzovanou koncentráciou nedochádza k vytvoreniu alebo posilneniu dominantného postavenia eD system na relevantnom trhu veľkoobchodnej distribúcie tovarov informačných a komunikačných technológií.
Oneskoreným podaním oznámenia o koncentrácii podľa názoru právneho zástupcu eD system nedošlo k žiadnym negatívnym vplyvom na relevantný trh ani k poškodeniu konečného spotrebiteľa. Vzhľadom na vyššie uvedené, porušenie zo strany eD system tak vykazuje nízky stupeň závažnosti ako i trvania (23 pracovných dní), a preto eD system prostredníctvom svojho právneho zástupcu žiada Protimonopolný úrad Slovenskej republiky, aby v predmetnom konaní a rozhodnutí zohľadnil vyššie uvedené skutočnosti.“

Tak ako je uvedené vyššie úrad pri posudzovaní závažnosti porušovania zákona zobral do úvahy tieto skutočnosti. 

Podľa § 38 ods. 8 zákona pokuty podľa § 38 ods. 1 zákona môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení zákona; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu ustanovení zákona.

V súvislosti so znením § 38 ods. 8 zákona úrad teda skúmal, či bola zachovaná subjektívna a objektívna premlčacia lehota. Vzhľadom na to, že k začatiu predmetného správneho konania došlo dňa 04.08.2008 ako aj vzhľadom na to, že k predmetnému porušeniu zákona došlo v období od 06.08.2007, kedy bolo uzavreté Vyhlásenie do 22. 10. 2007, kedy podnikateľ eD system koncentráciu oznámil úradu, úrad dospel k záveru, že subjektívna štvorročná ako aj objektívna osemročná lehota bola zachovaná.

Úrad listom č. 4094/PMÚ SR/2008 zo dňa 29.09.2008 vyzval podnikateľa eD system, aby sa podľa § 33 zákona 136/2001 Z.z. v znení neskorších predpisov ústne alebo písomne pred vydaním rozhodnutia úradu vyjadril k jeho podkladu a k spôsobu jeho zistenia, prípadne navrhol jeho doplnenie a to do 10 pracovných dní odo dňa doručenia tohto listu. Tento list bol doručený podnikateľovi dňa 30.09.2008.

Dňa 09.10.2008 bolo úradu doručené vyjadrenie účastníka konania pred vydaním rozhodnutia (ďalej len „Vyjadrenie“), v ktorom uviedol , že sa stotožňuje so závermi úradu vyjadrenými vo výzve pred vydaním rozhodnutia, voči zisteniam úradu nemá výhrady a nenavrhuje v tejto súvislosti vykonať ďalšie šetrenia.

Úrad na základe hore uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:     

          Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.               Podľa § 61 ods. 1 správneho poriadku včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                       Ing. Dušan Valo
                                                                             riaditeľ odboru koncentrácií

Rozhodnutie sa doručí: 
Mgr. Dušana Nitschneider – advokát
Advokátska kancelária 
NITSCHNEIDER & NOVÁK, s.r.o.
Einsteinova 21
851 01 Bratislava